Det lykkedes bjørnene at bryde den gule forbandelse og sikre sig klubbens tiende pokaltitel, da Bakken slog Horsens IC 83-66.

Annonce

På »hjemmebane« i fjendeland, dernede i Horsens, tog Bakken Bears en gammel kammerat med sig hjem i bussen.

Ni gange har den stået i klubhuset og lørdag kom den »hjeeeeem til Aarhuuus« igen.

Pokaltitlen. 83-66, guldkonfetti, lufttur og champagnebad til headcoach Israel Martin.

De sidste fire gange med Horsens som destination, var det blevet til nederlag, men denne gang... der stod Bakken altså først på kampprogrammet. Og de stod også øverst på skamlen efter weekendens finale.

Under spillerpræsentationen blev der rappet af et par lokale ordsmede. Den ene havde, iført Horsenstrøje, travlt med at lulle bjørnene i vinterhi. Og Bears virkede også lidt groggy de første minutter. 2-6 til »gæsterne« fra Horsens, men så fik bjørne øjne.

Med et ti-pointsrun stak de kløerne i den gule honningkrukke og rystede HIC godt og grundigt. Særligt bag trepointslinjen var Bakken brandvarme, hvor specielt Darko Jukic viste, at han godt kunne huske vejen til netmaskene på sin gamle hjemmebane.

Og det var også i den facet af spillet, Bears gjorde ondt på HIC, som først med fire minutter igen af anden periode fik sat deres første tre'er. Pausestilling 44-28 til Bakken.

Presset var stigende. Og nervøsiteten, ja den piblede måske lidt frem i tredje periode. I hvert fald blev fejlene flere. De gode skud blev færre. Og selvom Bakken lagde ud med to hurtige tre'ere, begyndte Horsens også at snuse sig frem til skuddet fra distancen. Det blev mere jævnbyrdigt. Faktisk hentede de gule et enkelt point på Bears, således der til indgangen af sidste periode stod 70-55 til Bakken Bears.